Kamionokat borított fel a szél a Dunántúlon
Beperelték, mert a Fidesz-közeli médiában azzal turnézott, hogy Vona Gábor melegpartikon vett részt, de a tárgyalás után csak ingerült kiabálásra futotta tőle.
Teherautókat borított fel, fákat döntött ki a viharos erejű szél kedden a Dunántúlon. Aradi Virág, a Veszprém Megyei Rendőr-főkapitányság ügyeletes sajtószóvivője azt mondta, a szélben négy pótkocsis teherautó is felborult.

A 8-as főúton Öskünél, Sólynál és Pétfürdőnél, valamint a 77-es főúton Tótvázsony és Nagyvázsony közt történt balesetekben senki sem sérült meg.

Az Országos Katasztrófavédelmi Főigazgatóság szerint nemcsak a Dunántúlról, hanem Kelet-Magyarországról is érkeztek jelentések letört ágak, kidőlt fák miatt, amik vezetékeket szakítottak le, épületeket és kerítéseket rongáltak meg, több helyen forgalmi akadályt okozva. Somogyban is sok a kár, ahogy megírtuk.

Az egyik meteorológiai honlap mérése szerint hétfő délután Balatonföldváron 113 kilométer/órás sebességű széllökést is regisztráltak.

(MTI)
időjárás